94. schôdza NR SR - 2.deň - B. popoludní
Dátum: 2023-06-14
Poslanec: Mierna, Anna (-)
Druh vystúpenia: Vystúpenie

148. Ďakujem pekne za slovo. Vážený pán premiér, vážené pani ministerky, vážení páni ministri, kolegyne, kolegovia, dnes tu diskutujeme o programovom vyhlásení vlády, ktoré by malo predurčovať vládnu agendu na najbližšie mesiace. Je to dokument, ktorého obsah je poňatý skôr všeobecne, ale napriek tomu pomenúva kľúčové oblasti, ktoré trápia našu krajinu a ktoré nevyhnutne potrebujú krátkodobé i dlhodobé riešenia. Na úvod sa chcem vláde poďakovať za to, že sa rozhodla pokračovať v reformách, ktoré pripravila a začala vykonávať vláda Eduarda Hegera. Kontinuita v implementácii plánu obnovy a reformách zdravotníctva, školstva či verejnej správy je nevyhnutná pre ozdravenie verejných financií a efektívnejšieho spravovania štátu ako celku. Ako ekonómka a bývalá primátorka oceňujem snahu novej vlády spolupracovať so samosprávami pri výkone ich kompetencií a tiež pri snahe vyrovnávať regionálne rozdiely. Aj toto sú dôvody, prečo sa členovia strany Demokrati rozhodli podporiť programové vyhlásenie vlády a vysloviť dôveru vláde Ľudovíta Ódora. Sami totiž dobre vieme, že vládnuť s nedôverou je veľkou bariérou, ktorá sa negatívne dotýka v prvom rade občanov. Oklieštené kompetencie zhoršujú schopnosť vlády reagovať na aktuálne výzvy a doručovať občanom pomoc, ktorú obzvlášť v tomto období nevyhnutne potrebujú. Zároveň v čase vojnového konfliktu u nášho suseda je vytĺkaním politických bodov na nevyslovení dôvery úradníckej vláde hazardom aj s našou bezpečnosťou. Naša dôvera k úradníckej vláde je tiež daná tým, že viacerí nominanti bývalého premiéra a súčasného predsedu vlády Demokrati Eduarda Hegera pokračujú vo svojich funkciách. Je to ďalším dôkazom nielen obsahovej, ale aj personálnej kontinuity k predchádzajúcej vláde, ale tiež dôkazom úcty k odbornosti našich nominantov. Takéto kroky vysielajú pozitívne odkazy nielen verejnosti a štátnym orgánom, ale najmä podnikateľskému prostrediu, ktoré mimoriadne citlivo reaguje na akékoľvek zásadné zmeny v smerovaní krajiny. Vôbec sa preto nečudujem, že s vyslovením dôvery a s podporou programového vyhlásenia vlády majú najväčší problém strany, ktoré uprednostňujú politické nominácie pred odbornosťou a vlastné záujmy pred záujmom krajiny a jej obyvateľov. Nie je ničím prekvapujúcim, že mafia a fašisti potrebujú za každú cenu šíriť dezinformácie o vláde, ktorá chce pokračovať v boji proti korupcii a klientelizmu. Ponechanie orgánom činným v trestnom konaní rozviazané ruky je dostatočný dôvod na to, aby Robert Fico a Peter Pellegrini hľadali akékoľvek dôvody na spochybňovanie krokov novej vlády. Je to ich spôsob boja, ktorý predvádzali minulé roky voči pani prezidentke a vtedajšiemu predsedovi vlády. Je to rovnaký princíp, čím horšie pre krajinu, tým lepšie pre nás, ktorými sa riadili aj roky predtým. My na tento princíp nikdy nepristúpime a napriek tomu, že sme vymenovanie úradníckej vlády nepovažovali za správne rozhodnutie pani prezidentky, tak nebudeme vytĺkať politické body na tom, aby sme jej kládli polená pod nohy. Vládu budeme pozorne kontrolovať a kritizovať za všetky chyby, ktoré urobí. Avšak naším spoločným cieľom je a musí byť proeurópske a prozápadné smerovanie, boj proti korupcii, pokračovanie v reformách, ochrana zdravia, podpora pracovných miest a udržanie mladých ľudí na Slovensku. Toto sú témy, ktoré nás spájajú a ktoré je nevyhnutné vykonávať naprieč politickým spektrom. Úspech tejto vlády bude prínosom pre celé Slovensko. Teraz nie je dôležitých 150 ľudí v tejto sále, dôležitých je všetkých päť a pol milióna ľudí v našej krajine. Musíme urobiť všetko preto, aby sme zahodili vlastné egá a dodali vláde podporu vo všetkom pozitívnom, čo prinesie. Toto je zásada, ktorou sme sa riadili v koalícii a riadime sa ňou aj v opozícii. Záujem krajiny je pre nás vždy na prvom mieste. Ďakujem pekne za pozornosť.